Faisal gembira dapat bermain paling lama selepas disimbah asid
Kuala Lumpur: Pemain sayap sensasi Selangor FC, Faisal Halim berbesar hati selepas membuat debut ketika membantu Gergasi Merah meraih kemenangan pertama dalam kempen Liga Juara-Juara Konfederasi Bolasepak Asia (AFC) 2 (ACL2) 2024/25, malam tadi.Pada aksi kedua Kumpulan H di Stadium Majlis Bandaraya Petaling Jaya (MBPJ) itu, Selangor menewaskan Dynamic Herb Cebu FC dari Filipina 1-0 dan Faisal dimasukkan sebagai pemain gantian pada minit ke-62.Faisal berkata, dalam perlawanan itu, beliau mendapat minit perlawanan paling lama sejak kembali beraksi pada Ogos lalu selepas insiden serangan asid pada 5 Mei, yang hampir memusnahkan kariernya."Alhamdulillah tiga mata untuk pasukan di laman sendiri dalam saingan ACL2, ia bukan satu perlawanan mudah. "Apa-apa pun saya dapat minit perlawanan paling lama, ini adalah perlawanan pertama saya dapat minit yang lama."Sekarang hampir lima bulan (sejak serangan asid), saya akan terus maju langkah demi langkah untuk dapatkan prestasi (terbaik). "Bagi saya (prestasi sekarang) belum cukup lagi, belum sampai masa untuk saya berpuas hati. Saya masih di tahap untuk cari kembali prestasi," katanya.Penjaring Gol Terbaik Piala Asia 2023 berusia 26 tahun itu mengakui puas dapat membuat penampilan di pentas kejohanan Asia setelah terlepas peluang bersama kelabnya sebelum ini, Terengganu FC (TFC) pada musim lalu setelah berhijrah ke Selangor."Alhamdulillah kami bekerja keras untuk datang ke Asia, hari ini mimpi itu jadi kenyataan dapat bersama Selangor dan dapat merasai (saingan Asia). "Tetapi ada banyak perlawanan lagi, kami perlu perbaiki apa yang kurang dan saya pun kena kerja keras," katanya yang tidak diturunkan pada aksi pertama.Dalam pada itu, Faisal berkata, saingan di ACL2 mampu mempercepat proses untuk beliau kembali mencapai prestasi terbaik."Intensiti tinggi, persaingan hebat, bukan satu perlawanan yang mudah, saya rasa bagus untuk saya sebenarnya. "Kita bermain di tahap tinggi, saya mencari rentak dan mencari minit permainan dan akan maju langkah demi langkah," katanya.Selepas dua perlawanan, Selangor kini berada di kedudukan kedua dengan mengumpul empat mata, dua mata di belakang pendahulu, Jeonbuk Hyundai Motors dari Korea Selatan sementara wakil Thailand, Muangthong United ketiga (satu mata) dan Dynamic Herb Cebu tercorot tanpa sebarang mata.Seterusnya, skuad bimbingan Nidzam Jamil itu akan membuat perhitungan dengan Jeonbuk Hyundai Motors pada perlawanan ketiga kumpulan di Stadium MBPJ, 23 Oktober depan.– BERNAMA TAG: bola sepak, mohamad faisal abdul halim, selangor, ACL2